ในปี 1986 อาเซลโย วีชีนี "(Azeglio Vicini)" เข้ามาทำหน้าที่แทน แบร์ซอต โดยอิตาลีผ่านเข้าถึงรอบรองชนะเลิศในฟุตบอลยูโร 1988 ก่อนจะแพ้ให้กับสหภาพโซเวียต อิตาลีเป็นเจ้าภาพฟุตบอลโลกเป็นครั้งทีสองในฟุตบอลโลก 1990 ซึ่งทีมชุดนั้นได้รับการจับตามองเนื่องจากมีนักเตะชื่อดังอย่าง โรแบร์โต บัจโจ อิตาลีลงแข่งขัน ณ กรุงโรมโดยไม่เสียประตูเลยในการแข่งขัน 5 นัดแรก อย่างไรก็ตามพวกเขาต้องแพ้ให้กับอาร์เจนตินาซึ่งนำโดยดิเอโก มาราโดนาในรอบรองชนะเลิศที่เมืองเนเปิล โดยก่อนเริ่มการแข่งขัน มาราโดนา ซึ่งเป็นผู้เล่นสโมสรนาโปลีในขณะนั้นได้ให้สัมภาษณ์ถึงกรณีความเหลื่อมล้ำทางสังคมระหว่างชาวอิตาเลียนทางตอนเหนือและทางใต้ของประเทศ และเขาได้เรียกร้องให้แฟนบอลในเมืองเนเปิลทุกคนเอาใจช่วยทีมชาติอาร์เจนตินาแทน โดยอิตาลีแพ้ให้กับอาร์เจนตินาไปในการดวลจุดโทษ 3-4 หลังจากเสมอกันในช่วงต่อเวลาพิเศษ 1-1 ต่อมาพวกเขาเอาชนะทีมชาติอังกฤษได้ 3-1 ในนัดชิงอันดับสาม